S'est beru chi su dimoniu

S'est beru chi su dimoniu
faghet ogn’annu unu coju
ti juro, ai m'istet s'oju!
chi su nostru est cosa sua.
Pro disgrassia mia et tua
non si podet isconzare,
pro cant'hamus a durare
un'ad s'ateru est consorte
ca sola podet sa morte
isolver su matrimoniu.

Si a su babbu 'e ogni ingannu
ch'est su dimoniu feu
hat dadu permissu Deu
fagher unu coju ogn'annu,
non ti lês pen'et affannu
chi su nostru isse l'hat fattu
et nos hat tesu su lattu
tantu de nos cundennare.

Pro nos perder ambos duos
un'insidia nos hat tesu
et pro s'amore per mesu
hat factu sos giogos suos:
sos ojos mios et tuos
tando s'astutu hat bendadu
cando hat sos coros ligadu
jurende a pès de s'altare.

In hora et tempus sinistru
chi nos desini s'affidu
su dimoniu hat assistidu
in calidade 'e ministru;
su giugu de Gesu Cristu
pro sos ateros suave
est pro cussu a nois grave,
non lu podimus portare.

Unu coju fattu asie
cun tale ritu profanu
no est coju cristianu
a su chi paret a mie,
si non lu pregunto a tie:
cal'est su fine ch'has tentu
rezzende su sacramentu
in s'actu de affidare?

Tue pagu mansueta
de fide morta et non bia,
et eo pro sa parte mia
de cussenzia pagu netta:
eande colpu de retta
chi fatesti Satanassu!
pro nos battire a su passu
tantu de nos inciampare.

S'isposare nos cun tanta
confusione de ritu
fit un'attu malaittu,
un’unione non santa,
fruttu de mala pianta
sibbene a sa vista amenu:
serrat in se su velenu,
bochit a lu mandigare.

Nois l'esperimentemus
s'effettu mizzidiale
de cussu fruttu fatale
cando appenas lu gustemus;
dai s'hora non tenzemus
paghe ne sussegu in domo,
su matessi semus como
mancari attesu de pare.

De sa mantessi manera
chi semus hamus a esser,
non podet mai accuntesser
paghe tra nois sinzera;
tue de geniu altera
et eo pagu suffridu,
su chi nde siat sighidu
l'ischis senza l'isplicare.

Su paradu tou et meu
l'ischis senza ti lu narre':
duos dimonios in carre
unu malu s'ateru peu',
ca inue non b'est Deu
non b'hat paghe ne concordia
solamente sa discordia
bi regnat pro forrojare.

Finis già est cosa ischida,
no est noa sa proposta,
lu so et sias disposta,
in te mantessi affortida
a passare custa vida
tribulada et in disterru;
et morta ispetta s'inferru
u'ambos demus parare.

Pro cant'hamus a durare.